Ku nga si va khale Makwakwa o vuya na vana va yena vambirhi va vafana, Gija na Xaniseka. Wonge a va byeriwile khale leswaku va ta endla yini. Vo tlula xikan'we emovheni va ya endzilweni laha Misaveni a xi orha kona. "Va ta etlela na wena va ku tiyisa," ku vula Makwakwa. Yena o yima hi milenge kwala ndzilweni. A yimanyana. A nga vutisi nchumu hi ta rifu. A bula na vafana ha vanharhu hi ndlela ya ku va endla va va kahle. "Hinkwenu a mi yanga engomeni vafana. Hi swona leswi swi endlaka mi tshika ndzilo lowu wu lava ku timeka.""Ngoma a yi pfuni! Mudyondzisi u ri vanhu hinkwavo lava a va yile ngomeni va ta feyila tani hileswi va nga salela ndzhaku hi tidyondzo ta vona" ku vula Gija."Mudyondzisi wa wena u fanele a nga yimbanga na yena."Vafana va hleka hi vunharhu bya vona."Ngoma i xikolo vafana.""I xikolo""Ina, i xikolo xa ndhavuko. A hi xikolo xa ku mi nyika mintirho kambe i xikolo xa ku mi endla vavanuna.""Se ndzi nga wu kuma njhani ntirho loko ndzi lo ya ka xikolo xa muxaka lowu""Mintirho ya ku tihanyisa ya Vantima a yi dyondzeriwi eswikolweni leswi swa Xilungu."Va hlamala hinkwavo. "Mi vula ya ku phahla" Ku vutisa Misaveni."E-e, ku phahla a hi ntirho, i vukhongeri. Ndzi vula ya ku rima na ku hlota.""I mani a nga ha hlotaka sweswi!" ku hlamala Xaniseka."Munhu u ya engomeni a ri mufana loko a vuya kona u va a ri wanuna."Vafana va ku whi, hinkwavo."Ndza ha famba, ndzi ta mi tisela swakudya loko va phamile.?